บรรยากาศการ รปภ. พระภิกษุสงฆ์ ในจังหวัดยะลา  เป็นไปอย่างเข้มงวด
จากกรณีเมื่อค่ำที่ผ่านมา 18 มกราคม 2562 เกิดเหตุคนร้ายบุกเข้าไปใช้อาวุธปืนยิงพระภิกษุสงฆ์ ที่วัดรัตนานุภาพ บ้านโคกโก หมู่ที่ 2 ตำบลโต๊ะเด็ง อำเภอสุไหงปาดี จังหวัดนราธิวาส เป็นเหตุให้พระสงฆ์มรณะภาพ จำนวน 3 รูป และได้รับบาดเจ็บ จำนวน 1 รูป ซึ่งเหตุการณ์นี้ได้สร้างความเศร้าสะเทือนใจให้กับประชาชนชาวไทยพุทธเป็นอย่างยิ่ง โดยวันนี้ 19 มกราคม 2562 บรรยากาศการรักษาความปลอดภัยพระภิกษุสงฆ์ ในพื้นที่เขตเทศบาลนครยะลา เป็นไปอย่างเข้มงวด โดย ด.ต.คมสันต์ บุญเกษ ผบ.หมู่ ตชด.34 มว.ฉก.4101 ประจำด่านตรวจลายูบางกอก หัวหน้าชุด พร้อมกำลังพล รวม 4 นาย นำกำลังออกรักษาความปลอดภัย ในเส้นทางที่พระสงฆ์ออกรับบิณฑบาต โดยได้เพิ่มความเข้มงวดและเพิ่มความระมัดระวังในการรักษาความปลอดภัยให้กับพระภิกษุสงฆ์และประชาชนเช่นเดียวกับ ที่ตลาดผังเมือง 4 เขตเทศบาลนครยะลา มีประชาชนไปทำบุญใส่บาตรข้าวสารอาหารแห้งกันตามปกติ โดยพระภิกษุสงฆ์ยังคงปฏิบัติกิจของสงฆ์ออกรับบิณฑบาตตามปกติ โดยมีกำลังตำรวจ ทหาร อส. และกำลังภาคประชาชน คอยดูแลรักษาความปลอดภัยอย่างเข้มงวด ส่วนที่บริเวณวัด หน่วยความมั่นคงได้จัดกำลังเข้าไปดูแลรักษาความปลอดภัยและลาดตระเวนเส้นทาง เพื่อป้องกันเหตุที่อาจจะเกิดขึ้น              ขณะล่าสุด ทาง พล.ต.ท.รณศิลป์ ภู่สาระ ผู้บัญชาการตำรวจภูธรภาค 9 ได้ประสานไปยังตำรวจทุกสถานีตำรวจภูธรในพื้นที่ 3 จังหวัดชายแดนภาคใต้ และ 4 อำเภอสงขลา ให้ประสานทางวัดในพื้นที่รับผิดชอบที่เป็นพื้นที่เสี่ยง และไม่มีกำลังเจ้าหน้าที่เข้าไปดูแล ให้งดการออกรับบิณฑบาตไปก่อน พร้อมทั้งให้ทางเจ้าหน้าที่ออกประชาชาสัมพันธ์ ประชาชน ให้นำอาหารไปถวายพระภิกษุสงฆ์ ในวัดนั้นๆ ส่วนการรักษาความปลอดภัยพระภิกษุสงฆ์ ให้เพิ่มความเข้มงวดในการดูแล เพิ่มความถี่ในการออกลาดตะเวนเส้นทาง รวมทั้งการดูแลภายในและภายนอกวัด